Else Theill Sørensen (KF), 2004-05-25:
Ja, jeg kan bekræfte, at der var tale om et forslag, der gik ud på at tage 30 pct. af Danmarks areal ud af landbrugsproduktionen, og uden at jeg kan garantere hundrede procent, hvor mange arbejdspladser der ville blive tale om, kan jeg sige med sikkerhed, at de arbejdspladser, der ville forsvinde som følge af, at landbrugsarealet blev reduceret så kraftigt, ville i meget høj grad forsvinde fra yderområderne, og, som hr. Jens Kirk selv siger, hvis man dertil lægger SF's forslag om meget hurtigt at afskaffe sukkerstøtten,
ville det i hvert fald blive hårdt for Lolland-Falster.
For Det Konservative Folkeparti er det vigtigt at sikre gode og ens levevilkår for alle dele af landet.
Den regionalpolitiske redegørelse, der bl.a. ligger til grund for debatten i dag, er den tredje i den nuværende regerings tid, og selv om der ifølge sagens natur er meget fælles i de tre redegørelser, er der faktisk også forskelle og vel at mærke forskelle, der trækker i den rigtige retning mod mindre regionale skævheder.
En af de mere markante ændringer fra den første redegørelse i 2002 til den aktuelle fra 2004 er væksten i det budgetterede udskrivningsgrundlag.
På danmarkskortet i 2002-redegørelsen er der meget få kommuner i Jylland med stor vækst i udskrivningsgrundlaget, men på 2004-kortet er der ganske mange, og de er beliggende i Vest- og Nordjylland.
Hvis vi ser på den skævhed, der kommer til udtryk i den skattepligtige indkomst, er den blevet en lille smule mindre i den nyeste redegørelse i forhold til de to foregående.
Vi er altså ikke på nogen katastrofekurs, men i Det Konservative Folkeparti er vi meget optaget af at skabe vækst i Danmark generelt og af, at denne vækst kommer alle dele af landet til gode. Med hensyn til den generelle vækst har vi fra Det Konservative Folkepartis side utrætteligt kæmpet for at nedsætte skatten på arbejde, og vi har i det seneste års tid haft god grund til at glæde os over, at vores politik på dette område er blevet regeringens, og at den er godt i gang med at blive gennemført.
At skattelettelserne, senest i forbindelse med forårspakken, får stor betydning for den økonomiske vækst i hele Danmark, er der nu tydelige tegn på, og et af dem er de positive forventninger, der er til udviklingen i beskæftigelsen.
Den vækst, der er på vej, skal komme alle dele af landet til gode, og det er grunden til, at regeringen har etableret ni regionale vækstsamarbejder i områder, hvor der er særlig brug for hjælp til udviklingen.
Det drejer sig bl.a. om Nordjylland, Mors, Lolland-Falster, Bornholm og nogle særlig fiskeriafhængige områder.
Til disse vækstsamarbejder er der over 3 år afsat godt 100 mio. kr., og vækstsamarbejderne har til opgave at udarbejde erhvervsudviklingsstrategier for de pågældende regioner.
Som jeg også har nævnt de 2 foregående år ved de tilsvarende debatter, er det en meget vigtig forudsætning for gunstig erhvervsudvikling i et område, at der er en god infrastruktur, både i form af veje og informationsveje.
For f.eks. det nordvestjyske område er det en helt åbenlys ulempe, at der er så langt til motorvejsnettet.
Når en virksomhed skal etablere sig eller udvide, er det helt afgørende, at der er god markedsadgang.
Til det formål er motorvejsnettet af stor betydning, og derfor ser jeg og Det Konservative Folkeparti frem til, at den motorvejsforbindelse, der er under bygning mellem Herning og Vejle, i en ikke alt for fjern fremtid udbygges med strækningen Herning-Holstebro
Motorvejen til Holstebro skal anlægges, før Femernforbindelsen tages i brug, for den vil betyde utrolig meget for hele det nordvestjyske område.
Med hensyn til emnet for den anden forespørgsel, nemlig de statslige arbejdspladser, er det jo et emne, som løbende er inde i debatten og i øvrigt har været det i utrolig mange år.
Jeg tror, at alle, der har været med i politik i nogle år, ved, hvor utrolig vanskeligt det er at flytte statslige arbejdspladser fra hovedstadsområdet til provinsen, og derfor er det særlig vigtigt at tilstræbe, at nye statslige arbejdspladser fortrinsvis placeres i provinsen, og at der ved omstruktureringer tages regionalpolitiske hensyn.
Regeringens oplæg til et nyt forsvarsforlig er et godt eksempel på, at der er tænkt regionalt, for i oplægget flyttes et meget stort antal statslige arbejdspladser fra Øst- til Vestdanmark.
Også de større og stærkere kommuner, der lægges op til i regeringens strukturforslag, vil efter Det Konservative Folkepartis mening give et løft til yderområderne, hvor en del af de nuværende meget små kommuner er beliggende.
Så skal jeg slutte med at sige, at vi naturligvis kan støtte det forslag til vedtagelse, som vi har været med til at fremsætte.